	Въоръжена, Зия беше по-уверена, но не и спокойна. Не можеше да се опомни от бъркотията със Силк. Не й помагаше и фактът, че не знаеше кой й пречи да се махне от Земята. Дългото умуване я убеди, че си няма работа със Службата за сигурност. Онези щяха да стоварят тук стотина-двеста агенти, направо да пометат всичко с устройства, които различаваха и песъчинка на плажа. И дъждът изобщо нямаше да смути усилията им.